钦定古今图书集成/明伦汇编/宫闱典/第023卷 > 《贺皇太后表》前人
## 钦定古今图书集成/明伦汇编/宫闱典/第023卷 > 《贺皇太后表》前人

福于王母，际南面之昌期；天以神孙，娱东朝之永日。
昼堂瑞节，长乐欢声。恭惟寿和圣福皇太后德蕴冲
和，仁培静寿。《思齐》所以圣也，以御于邦；《螽斯》宜尔孙
兮，克开厥后。皇皇穆穆，继继绳绳。臣迹滞骐原，心驰
凤阙。本支百世，播绵瓞之声诗；怡愉万年，衍含饴之
福庆。

又

东朝保艾，方隆尧母之仁；西国分茅，式笃文孙之庆。
两宫喜色，万宇懽声。恭惟寿和圣福皇太后陛下，德
厚慈元，神怡长乐。尊之至也，上承视膳之勤；宜尔绳
兮，下适含饴之趣。瑶池日永，玉叶春浓。臣远被绣衣，
隃瞻彩仗。于其王母，知介寿之来崇；佑我后人，愿丕
图之有衍。

又

周家福禄，积由任姒之仁；尧母圣神，亲睹娥英之庆。
官闱盛典，海宇懽声。恭惟寿和圣福皇太后陛下，南
极景光，东朝綦贵。有功宝祚，既开圣子之传；流泽银
潢，爰毓天孙之瑞。赞初封于沁水，同上寿于瑶池。臣
远玷皇华，隃瞻长乐。怡愉太后，谅承婉娩之娱；雍肃
王姬，益表俭慈之教。

又

“于万斯年。慈宸有庆。诞弥厥月，祖佛同生，旒冕敬共，
缙绅舞蹈。恭惟寿和圣福皇太后陛下，道超太始，德
厚重坤。《关雎》《周南》”之风，夙陶美化；思齐文王之母，懋著徽音。袗衣初奏于薰弦，宫佩毕朝于慈扆。亲下衮
龙之拜，载扬《韶》凤之音。呼万岁者三，欢腾朝野。等百
世而上，福衍子孙。臣叨守鱼符，莫陪鸳序。我百而尔
九十，谅喜溢于《举觞》。《心一》而臣三千，第神驰于拱极。

又

金阙日长，尊处宸闱之极；玉卮春满，诞膺法驾之朝。
凡在式围，率均击壤。恭惟寿和圣福皇太后陛下，心
游恬淡，德著慈仁。隆周召之风，人伦既正；养黄老之
性，母道独尊。皇穹申方至之休，寿命衍无疆之算。臣
猥分郡组，共贰戎韬。迹远觚棱，帷幄愈瞻于《长乐》；忱
同葵藿，笙璈益想于《承华》。

又

六龙御极，增光“《长发》之诗；万国同心，推本《思齐》”之圣。
驩腾宫壸，和塞堪舆。恭惟寿和圣福皇太后陛下，曰
希曰夷，爰清爰静。以天下养，备百禄之炽昌；与元气
游，葆六根之纯粹。海内乐唐虞之化，宫中颂任姒之
音。臣叨预承流，遥申归美。冬温夏凊，礼严东面之朝；
日升月常，福等南山之祝。

又

天下传归于子。降宝册之鸿名，圣人教爱以亲。上玉
卮之曼寿。非常之庆，嘉颂攸同。恭惟寿和圣福皇太
后陛下，冲澹颐神，俭慈孚化。辅佐先帝，夙殚卷耳之
勤；愉佚东朝，允著思齐之圣。昉前殿纪诞弥之旦。正
群方倾就望之忱。肆膺凤辇之朝，亲下龙绡之拜。臣
属縻戎键，阻缀班行。现五色之云，知献占于太史。舞
两阶之羽，谅增喜于慈颜。

又

东朝介福，式彰母道之尊；南国分封，庸迪孙谋之吉。
两宫交庆，百世弥昌。恭惟寿和圣福皇太后陛下，长
乐怡愉，大庭游衍。养以天下，日永瑶池；正于家人，春
生玉叶。赞苴茅于浯水，壮绵瓞于宗藩。臣逖在侯方，
阻瞻宸仗。《思齐》所以圣，遥颂徽音；皇矣莫若周，益隆
世德。

又

“尧母怡愉，介于景福；汤孙岐嶷，锡以嘉名。庆衍宗枋，
懽隆慈极。恭惟寿和圣福皇太后陛下，爰清爰静，曰
希曰夷。佐先帝之中兴，鸡鸣有度；膺嗣王之孝养，燕
翼成谋。爰钟爱于绿车，乃分符于赤社。”臣恪恭武服，
阻造王庭。以御于家，喻赞《思齐》之德；克开厥后，伫成
皇武之功。

又

肇圣德之龙飞，运开昌历；垂孙谋之“燕翼，功出慈宸。
九庙奠安，八纮忭蹈。恭惟寿和圣福皇太后陛下，道
光任、姒，行迈涂、莘。”范肃东朝，性适含饴之乐；规重南
面，养亲视膳之荣，光昭嫡统之传，丕衍皇家之庆。臣
叨纡守绂，阻造贺班。颂皇帝之万年，永言齐寿；“佑宁
人之大历，尚克图功。”

又

《震》出丽天，重明继序；《坤》称正位，一统蒙休。基祚斯皇，
幅员胥庆。恭惟皇太后陛下，辅佐先帝，忧勤王家。思
媚周姜，履肃雍于京室；训贻禹子，服勤劳于涂山。瑞
昭南面之符，光叠东朝之矩。臣属縻侯服，隃企慈帷。
嫡统无疆，已庆大横之兆；嗣徽有秩，尚稽小毖之谋。

又

《震》王宅尊，光绍宁王之命；坤元居正，适彰太姒之音。
一统亲传，万邦胥庆。恭惟皇太后陛下，功侔持载，德
备含弘。风化二南，衍传家之忠厚；本支百世，肇继序
之圣明。大《春秋》正嫡之书，应日月重光之运。臣属兼
钤绂，阻造轩帷。在天利见大人，已孚文命；介福于其
王母，长咏思齐。

又

统继尧天，重华协德；位隆文母，太姒嗣音。寰宇休明，
内廷肃穆。恭惟皇太后陛下，行高配地，功大补天。辅
先帝以重光，忧勤夙至。肇嗣王之丕绪，福禄方来。奉
宝册于重闱，寿皇图于覆载。臣属縻郡绂，阻造廷绅。
咸曰“太皇，已庆元和之寿；愿言帝母，永肩长乐之名。”

又

晋大号于慈闱，位隆长乐；绍丕基于万世，庆本慈元。
命肃治朝，礼行广内。恭惟皇太后陛下，颐神冲澹，履
行静专。美绍思齐，宜毓文王之圣；训垂访落，实开成
后之谋。赞重庆于御帘，推有尊于临制。臣猥分戎辖，
隃听恩纶。望少广之宸居，莫班兽舞；颂《长秋》之寿历，
同播鸿名。

又

《坤》称正位，训迪嗣王。涣号扬庭，尊归文母。帘帷介福，
社稷垂荣。恭惟皇太后陛下，德著忧勤，躬行慈俭。虞
嫔观于沩汭，密赞圣谟；后稷生于姜嫄，美锺神胄。晋
长信尊尊之号，嗣思齐秩秩之音。臣忝守藩维，阻趋
轩陛。得其名，得其寿，幸同万国之欢；宜尔子，宜尔孙，
永颂两宫之庆。

又

四方来贺，百志惟熙。恭惟皇太后陛下，阴教齐家，慈
元正位。推为美化，迈周、召之《二南》；著在徽音，绍姜、任
之大雅。宜膺涣号，增重坤称。臣适贰韬钤，耸聆纶綍。
践其位，行其礼，莫重尊亲。求厥宁，观厥成，遹追来孝。

又

龙德方升，祥书载震。燕禖有庆，福萃重坤。旗翼光华，
幅员熙洽。恭惟皇太后陛下，道侔博厚，德备仁明。虞
汭来嫔，女于舜帝；周京作配，生此武王。方观日上于
扶桑，随纪虹流于华渚。臣滥叨一障，隃企千班。大域
中王，既祝华封之寿；为天下母，愿齐西极之年。

又

辛岁重光，昔符梦日；乾元首出，今纪流虹。欢溢华封，
庆归长信。恭惟皇太后陛下，徽音大雅，美化二南。德
配重华，观嫔于汭；祥开长发，立子生商。扶旸谷之初
升，纪高禖之载诞。臣领钤偏郡，衔表明廷。五百岁河
清，既睹圣人之出；三千年桃实，愿同王母之尊。

又

《春秋》以一为元，历开昌运；《关睢》之化，正始本在慈宸。
正朔更新，国家胥庆。恭惟皇太后陛下有娀长发，太
姒思齐。齐寿以奉太皇，德惟子肖；受福而于王母，祐
自天申。宜涣号以系年，示同文而更始。臣猥乘一障，
丕戴三宫。当昌历，应休期，已供侯服。绥眉寿，介繁祉，
益赞母徽。